דניאל רוט-אבנרי

ביוגרפיה

דניאל רוט נולדה בתל אביב. אביה, פרופ' אריה רוט, היה מבכירי הקרדיולוגים בישראל ובעולם ונמנה מיוזמי חוק הדפיברילטורים.
בעברה הייתה רוט מתעמלת מכשירים ורקדנית בלט. בגיל 14 הצטרפה לענף הקליעה במסגרת מועדון הקליעה של הפועל תל אביב, והתחרתה מאז בשלושת מקצועות הירי האולימפי: רובה אוויר (10 מטר, עמידה) ורובה חופשי (50 מטר, שכיבה ומצבים).
הייתה אלופת ישראל במשך 8 שנים, שיאיה הישראלים לנערות ושיאה הקבוצתי לנשים עדיין עומדים בעינם נכון למרץ 2019. הייתה חברה בנבחרת ישראל בקליעה וייצגה את המדינה באליפויות בינלאומיות רבות. הישגה הטוב ביותר הוא מדליית ארד בירי במצב שכיבה באליפות העולם עד גיל 21 שנערכה בקרואטיה בשנת 2006. עוד באותה השנה ניצחה את גביע העולם לנוער שנערך בגרמניה, שהתקיים במקרה ביום שבו צוין בישראל יום הזיכרון לשואה ולגבורה.
את שירותה הצבאי מילאה בחיל האוויר במעמד של ספורטאית מצטיינת - מעמד לו זוכה רק ספורטאי אחד מענף הקליעה מדי שנה. כדי להשיג ספונסר, בשנת 2008 השתתפה בעונה הראשונה של תוכנית הריאליטי "היפה והחנון" ששודרה בערוץ 10 ונבחרה על ידי גולשי אתר האינטרנט "נענע 10" לחביבת הקהל. באותה שנה שימשה פרשנית בענף הקליעה בשידורי ערוץ הספורט מאולימפיאדת בייג'ינג 2008.
אימוניה לאולימפיאדת לונדון 2012 נקטעו לאחר שבשנת 2009 הייתה מעורבת בתאונת דרכים ונפצעה קשה בצווארה.
בשנת 2010 נמנתה עם צוות היחידה להכשרת מנהלים של המרכז הבינתחומי הרצליה וארגנה משלחות עסקיות של מנהלים מחו"ל לישראל. באותה שנה הפיקה את מדור הספורט של עיתון מעריב, הייתה כתבת לעניינים אולימפיים בעיתון מעריב, באתר nrg ופרשנית לענייני קליעה במגזין הנשק והביטחון "קליבר קרבי".
בשנת 2011 מונתה רוט לראש "הדסק האולימפי" בערוץ הספורט. היא שימשה כתבת לעניינים אולימפיים במהדורות "חדשות הספורט", באתר ערוץ הספורט ושידרה אליפויות ארציות ובינלאומיות (התמחות בג'ודו, שחייה, אתלטיקה, התעמלות, טניס וסנואובורד). חשפה את כישלונו של רץ המרתון הישראלי זוהר זימרו בבדיקת חומרים אסורים, את התנכלות איגוד הקיאקים למדליסט האולימפי מיכאל קלגנוב ואת התשלום שקיבל הוועד האולימפי בישראל על ניסיון השימוש בתינוק של במבה כקמע המשלחת האולימפית.
נבחרה לשמש פרזנטורית של אתנה - המועצה הציבורית לקידום נערות ונשים בספורט, יצרה וביימה את הפרויקט האולימפי בערוץ הילדים והייתה שליחת ערוץ הספורט לאולימפיאדת לונדון 2012.
בסוף שנת 2012 הצטרפה לעיתון ישראל היום, הגישה וערכה את שידורי החדשות באולפן באינטרנט במשך שנתיים. מאז היא משמשת כתבת במוסף הפוליטי "ישראל השבוע", ופרשנית ספורט אולימפי בעיתון ובתוכניות אקטואליה בטלוויזיה וברדיו.
בשנת 2015, מונתה לעורכת בדסק החדשות של ישראל היום ובמערכת הבחירות לכנסת ה-20 שימשה כתבת לענייני מפלגות והתמקדה בסיקור מפלגת "יש עתיד". במקביל, באותה השנה הצטרפה לצוות הכותבים של מגזין הביטחון "ישראל -דיפנס".
באוגוסט 2016 פרשנה את אולימפיאדת ריו דה ז'ניירו, בדגש על ענף ההתעמלות האמנותית שזכה לסיקור נרחב במגזין האולימפי של ערוץ 1. במקביל, נבחרה לדירקטורית בהנהלת התאחדות הקליעה בישראל, לאחר שנמנתה ממייסדי "הרשימה החדשה". רוט אבנרי היא הדירקטורית הצעירה ביותר שנבחרה אי פעם לתפקיד זה, אותו היא מלאה בהתנדבות מתוך רצון לקידום הספורט האולימפי בישראל.
בשנת 2017 מונתה לכתבת הכלכלית של "ישראל היום" ובשנת 2018 מונתה לכתבת תל אביב וגוש דן. היא כותבת בכל מוספי העיתון ובעלת טור אישי סאטירי במוסף הלייף סטייל, בשם "לא שומרת בבטן".
במערכות הבחירות לכנסת ה-21 והבחירות להכנסת ה-22 היא שימשה כתבת לענייני מפלגות וסיקרה את רשימת "כחול לבן". רוט אבנרי היא פאנליסטית בתכנית הבוקר של רשת 13, העולם הבוקר. 
בעלת תואר ראשון בתקשורת (התמחות בלימודי טלוויזיה) מהמרכז הבינתחומי הרצליה. מרצה ראשית לתקשורת במכללת גבע ומרצה בקורסי עיתונאות חדשות וספורט.
משתתפת פעילה בענף הטריאתלון (שחייה, רכיבה וריצה) ואלופת משחקי המכבייה משנת 2017 לגילאי 30–35. בשנת 2018 נכנסה לענף ספורט "ריקוד על עמוד" שעתיד להפוך לענף אולימפי וניצחה את אליפות ישראל בקטגוריית המתחילות.
דניאל רוט אבנרי נשואה לעו"ד טל אבנרי ולהם שתי בנות. היא מתגוררת ברמת גן.